На самай справе мысліцельныя аперацыі фарміруюцца ў працэсе работы, і фарміруюцца яны хутчэй у таго, у каго ёсць матэматычныя здольнасці, а ў каго іх няма — з дапамогай адпрацоўкі, фарміравання пэўных кампанентаў. Дапаможнік для 5 класа пачынаецца са слоў “Як рашаць задачы”. І мы прапаноўваем рашаць задачу не адразу ад пачатку да канца, а спачатку навучыцца аналізаваць яе ўмову. Першае пытанне пасля прачытання задачы павінна быць такім: “Аб якіх велічынях ідзе гаворка?” Праз схемы, алгарытмы, пэўныя прыёмы складаныя паняцці становяцца зразумелымі вучням, бо гэта іншая методыка, якая накіравана на навучанне ў дзейнасці. Прычым навучанне ў дзейнасці выкарыстоўваецца не толькі пры рашэнні задач, а і пры выкананні любога задання. Ды і ў сувязі са змяненнямі адукацыйнай прасторы ў адрозненне ад традыцыйных падручнікаў пытанні ў новых дапаможніках выглядаюць наступным чынам: “Ці правільна, што, калі…”, “Ці можа быць тут …” і інш.